Meddelelse om indledning af en delvis interimsundersøgelse af antidumpingforanstaltningerne vedrørende importen af flusspat med oprindelse i Folkerepublikken Kina

(2002/C 140/12)

Kommissionen har besluttet på eget initiativ at indlede en delvis interimsundersøgelse i medfør af artikel 11, stk. 3, i Rådets forordning (EF) nr. 384/96(1), senest ændret ved forordning (EF) nr. 2238/2000(2), i det følgende benævnt "grundforordningen", begrænset til den eksisterende foranstaltnings form.

1. Vare

Den pågældende vare er flusspat, foreliggende som filterkage eller i form af pulver, med oprindelse i Folkerepublikken Kina, i det følgende benævnt "den pågældende vare", i øjeblikket henhørende under KN-kode ex 2529 21 00 (Taric-kode 2529 21 00 10 ) og ex 2529 22 00 (Taric-kode 2529 22 00 10 ). Disse koder angives kun til orientering.

2. Gældende foranstaltninger

Den gældende foranstaltning er en endelig antidumpingtold på importen af flusspat med oprindelse i Folkerepublikken Kina, som blev indført ved Rådets forordning (EF) nr. 2011/2000(3). Tolden tager form af en mindsteimportpris.

3. Årsager til den fornyede undersøgelse

Kommissionen har besluttet på eget initiativ at indlede en interimsundersøgelse i medfør af artikel 11, stk. 3, for at undersøge, hvor egnet den gældende foranstaltning er i henseende til følgende situation.

Med de gældende foranstaltninger i form af en mindsteimportpris differentieres der ikke mellem salg til forretningsmæssigt forbundne parter og ikke-forretningsmæssigt forbundne parter eller mellem første salg og successive salg til Fællesskabet, og det er blevet klart, at dette kan føre til håndhævelsesproblemer. De gældende foranstaltninger synes derfor ikke i tilstrækkelig grad at kunne modvirke den dumping, der forvolder skade.

4. Procedure

Kommissionen fastslog efter høring af det rådgivende udvalg, at der var tilstrækkelig grund til at indlede en delvis interimsundersøgelse, og Kommissionen indleder hermed en undersøgelse i henhold til artikel 11, stk. 3, i grundforordningen begrænset til dette aspekt.

a) Indsamling af oplysninger

Med henblik på at indhente interesserede parters synspunkter vedrørende det ovenfor anførte vil Kommissionen kontakte den pågældende erhvervsgren i Fællesskabet, producentsammenslutninger i Fællesskabet, eksportører/importører i de berørte lande, eksportør-/producentsammenslutninger i de berørte lande, importørerne, importørsammenslutninger, som samarbejdede under undersøgelsen, der førte til de foranstaltninger, der er genstand for denne fornyede undersøgelse, og de relevante myndigheder i de berørte lande.

Alle interesserede parter anmodes om, forudsat at de sandsynligvis vil blive berørt af resultaterne af undersøgelsen af de gældende foranstaltningers form, at tilkendegive deres synspunkter skriftligt og fremlægge dokumentation til støtte herfor. Disse oplysninger og dokumentationen til støtte herfor skal være Kommissionen i hænde inden for den frist, der er fastsat i denne meddelelses punkt 5.

b) Høringer

Kommissionen kan desuden høre interesserede parter, hvis de fremsætter anmodning herom og påviser, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 5.

5. Frister

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen.

Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for 40 dage efter offentliggørelsen.

Alle interesserede parter kan også anmode om at blive hørt af Kommissionen inden for samme frist på 40 dage.

6. Skriftlige bemærkninger og korrespondance

Alle bemærkninger og anmodninger fra interesserede parter indgives skriftligt med angivelse af den interesserede parts navn, adresse, e-post-adresse samt telefon-, fax- og/eller telexnummer.

Kommissionens adresse: Europa-Kommissionen Kontor: TERV - 0/13 B - 1049 Bruxelles/Brussel Fax (32-2) 295 65 05 Telex: COMEU B 21877.

7. Manglende samarbejde

I tilfælde, hvor en interesseret part nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Konstateres det, at en interesseret part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT L 241 af 26.9.2000, s. 5.